Viljandis Tallinna tänava ja Musta tee ristmikul müttavad juba teist nädalat lammutajad, et teha puhtaks plats, kuhu Olerexi kett soovib rajada oma kolmanda tankla ja poe Viljandis. Luba selleks ettevõttel siiski veel pole.
Olerex teeb enda kavandatavale tanklale kohta puhtaks
Olerexi arendusjuht Tarmo Siimsaare ütles, et detsembriks on plaanis lammutustööd lõpetada ja plats kenasti puhtaks teha. Ehitust alustada tahaks ettevõte järgmisel aastal, aga seda saab teha, kui detailplaneering on kinnitatud.
Viljandi juhtivarhitekti Jaak Reinula sõnul pole esialgu isegi detailplaneeringu kava, mida linnavalitsuses saaks arutada. Ehituse eskiisi arutamisel esitasid ümberkaudsed elanikud hulgaliselt vastuväiteid ning paljud neist on Sakalas kinnitanud, et ei soovi tanklat oma naabriks.
Reinula selgitust mööda on raske arvata, millal võiks eskiisile tehtud parandusi ja muudatusi arvestav planeeringu kavand linnavalitsusse jõuda. Samuti ei tea, kas sellist kavandit, mis kõiki parandusettepanekuid arvestaks, on üleüldse võimalik teha.
Tänavu augustis kutsuti raekojas kokku linnajuhtide ja kodanike arutelu Olerexi uue tankla rajamise teemal. See kujunes väga emotsionaalseks ja kõik küsimused vastuseid ei leidnud.
Koosolekule tulnud kohalikud elanikud leidsid, et ööpäev läbi avatud tankla halvendaks märgatavalt nende elukvaliteeti, ning saatsid aprillis raekotta pika kirja põhjendustega, miks oleks ehitise sellesse kohta kerkimine linnale kahjulik. Linnajuhid otsustasid seejärel panna küsimuse avalikule arutelule.
Ümberkaudsete majade esindajad avaldasid kartust, et tankla tekitaks valgus- ja mürareostust ning vähendaks liikluse turvalisust. Elanikud tõid välja, et tankla levitaks intensiivset kollast valgust ning sinna sõitvate autode tuled paistaksid paljude majade akendesse. Samuti peljatakse, et tankla juures hakkavad aega veetma purjus inimesed ja sealt kostab müra. Kõige aluseks paistis olevat aga kohalike pettumus linna väärtustes. Küsiti, kas linnaisadele on olulisem kuues tankla kilomeetripikkusel alal või elanike heaolu, turvatunne ja linna miljööväärtus.
Jaak Reinula sõnul ühtegi juriidilist võimalust detailplaneeringu algatamisest keelduda linnal ei ole, sest maa ei kuulu talle. Nagu Reinula ka arutelul märkis, ei näe ta ühtegi põhjust, miks tanklaehitus peaks ära jääma. Sellest oleks võimalik keelduda vaid juhul, kui kellegi õigusi otseselt riivataks.
Olerexi kaubamärgi all tegutseva ettevõtte Aqua Marina juhid kinnitasid, et tankla rajatakse kõiki Eestis kehtivaid seadusi ja norme silmas pidades.
Aqua Marina ostis kinnisvaraportaalides pool aastat müügis olnud armetus seisus vana elumaja koos 1900 ruutmeetri suuruse kinnistuga eelmisel suvel ning asus tegema ettevalmistusi, et rajada selle asemele ööpäev läbi töötav tankla ja kauplus. Sinna peaks tulema teenindussaarega kohvik, suure valikuga toidu- ja esmatarbepood ning puhkeala. Lisaks rajatakse pesula.